দেখতে হবহু এক। একজন অর্চনা , তো একজন শ্রীময়ী। না না, সীতা ও গীতার মতো জমজ বোন নয়। অনেকটা শাহরুখ খান অভিনীত ফ্যান ছবির মতো বলা যেতে পারে। একদিকে একজন সুপারস্টার। তো অন্যদিকে টলিউড ইন্ডাস্ট্রির নুন আনতে পান্তা ফুরায় পরিবারের জুনিয়র আর্টিস্ট। একজন সাফল্যের শিখরে। তো অন্যজন ব্যর্থতার চরমে। এদের দু'জনের মধ্যে মিল একটাই। দু'জনেই স্বপ্ন দেখে বড় কিছু হওয়ার। প্রথমজন অসামান্য সুন্দর। অন্যজনকে চেহারার জন্য সহ্য করতে হয় সমাজের টিপ্পনি। এমনই এক গল্প নিয়ে ছবি বানাচ্ছেন রেশমী মিত্র। ছবির নাম লাইমলাইট। এই দুই চরিত্রে অভিনয় করতে দেখা যাবে টলিউড কুইন ঋতুপর্ণা সেনগুপ্তকে। সব থেকে মজার ব্যাপার, ঋতুপর্ণার গোটা ফিল্ম ক্যারিয়ারে এটাই তাঁর প্রথম অভিনীত ডাবল রোল। এর আগে রেশমীর সঙ্গে ঋতুপর্ণা কয়েক বছর আগে কাজ করেছিলেন বারান্দা ছবিতে।